SKRIFTLIG FORESPØRGSEL P-1924/01

af Stavros Xarchakos (PPE-DE) til Kommissionen

(22. juni 2001)

Om: Racistiske organisationer i ansøgerlandene

I sit svar af 7. juni 2001 på min forespørgsel E-0601/01(1) henviser kommissær Diamantopoulou til en række foranstaltninger, som Kommissionen har truffet eller har til hensigt at træffe for at dæmme op for forekomsten af racisme og fremmedhad i medlemsstaterne og i de lande, som forbereder sig på at blive medlemmer af EU.

Et af ansøgerlandene er Tyrkiet, hvis forhold på menneskerettighedsområdet ikke har noget særligt til fælles med de normer, der gælder i Europa, samtidig med - som jeg havde påpeget det i min forespørgsel E-0601/01 - at dette land foretager eksport af sin racistiske fanatisme udover Tyrkiets grænser, som det iøvrigt bevises af de bestialske mord i 1996 på to ubevæbnede cypriotiske borgere i det FN-kontrollerede ingenmandsland på Cypern. Dette mord blev begået af medlemmer af den facistiske organisation de Grå Ulve, og Republikken Cyperns myndigheder har officielt udstedt arrestordre mod de pågældende. Til trods for dette giver kommissæren et lunkent svar, idet hun undgår at svare på mit spørgsmål om, hvorvidt Kommissionen har rejst spørgsmålet om denne facistiske organisations virksomhed over for de tyrkiske myndigheder, samtidig med at hun tilføjer, at Kommissionen ikke har bemærket nogen særlige episoder eller eksistensen af særlige organisationer i den forbindelse.

Betyder kommissærens modvilje mod at svare, at Kommissionen ikke har fået kendskab til de Grå Ulves voldshandlinger og hadske racisme inden for og uden for Tyrkiets grænser? Har Kommissionen kendskab til denne organisation? Hvorledes bedømmer den denne organisations racistiske handlinger og de mord, den begår, og hvornår har den til hensigt at rejse spørgsmålet om denne terroristorganisations virksomhed over for de tyrkiske myndigheder?

(1) EFT C 318 E af 13.11.2001, s. 83.

Svar afgivet på Kommissionens vegne af Günter Verheugen

(23. juli 2001)

Kommissionen fordømmer alle former for racisme og fremmedhad, uanset hvor dette forekommer. EU fordømmer ligeledes terrorisme under enhver form.

Med hensyn til de begivenheder, som det ærede medlem henviser til, afgav EU den 16. august 1996 en erklæring med følgende ordlyd Den Europæiske Union beklager dybt de nylige voldshandlinger på Cypern samt sikkerhedsstyrkernes uforholdsmæssige

magtanvendelse i det nordlige Cypern som reaktion på ulovlig indtrængen i spærrezonen. Den fordømmer det brutale drab af Tassos Isaac og Solomos Solomou og udtrykker dyb bekymring over de kvæstelser, mange andre herunder FN's fredsbevarende personale har pådraget sig. De seneste begivenheder har igen vist det tvingende behov for at øge bestræbelserne for at fremme en samlet politisk løsning på Cypernkonflikten under FN's auspicier. Den Europæiske Union giver på ny udtryk for sin fulde opbakning af det arbejde, generalsekretæren og hans særlige udsending udfører med henblik herpå.

I den periodiske rapport for 1999 om Cyperns fremskridt i retning mod tiltrædelse(1) nævnes også i afsnittet situationen i den nordlige del af øen, at der ikke er sket fremskridt i undersøgelserne af to græsk-cypriotiske demonstranters død i FN's stødpudezone i 1996.

Kommissionen følger nøje ansøgerlandenes bestræbelser med hensyn til opfyldelse af Københavnskriterierne, navnlig på området for beskyttelse af menneskerettighedene og grundlæggende frihedsrettigheder. Kommissionen vil gennemføre en detaljeret analyse af situationen i lyset af førtiltrædelsesstrategien inden for rammerne af den periodiske rapport, der offentliggøres i november 2001.

(1) KOM(1999) 502 endelig udg.